ทรงอวยพรและมอบพันธกิจให้แก่ประชากรของพระเจ้า

เราจงฟังถ้อยคำในช่วงท้ายของพระวรสารของนักบุญมัทธิวและนักบุญลูกา ที่บอกเล่าเรื่องราวก่อนพระเยซูเจ้าทรงจากศิษย์ของพระองค์ไป ให้เราพิจารณาว่าข้อความเหล่านี้ทำให้ท่านมีความคาดหวังและความหวังอย่างไร

**Lectio (**พระเจ้าตรัสอะไร**)**

มัทธิว **28:16-20**

พระเยซูทรงสำแดงพระองค์ในแคว้นกาลิลี ทรงส่งบรรดาอัครสาวกไปทั่วโลก

บรรดาศิษย์ทั้งสิบเอ็ดคนได้ไปยังแคว้นกาลิลี ถึงภูเขาที่พระเยซูเจ้าทรงกำหนดไว้ เมื่อเขาเห็นพระองค์ ก็กราบนมัสการ แต่บางคนยังสงสัยอยู่

พระเยซูเจ้าเสด็จเข้ามาใกล้ ตรัสแก่เขาเหล่านั้นว่า “พระเจ้าทรงมอบอำนาจอาชญาสิทธิ์ทั้งหมดในสวรรค์และบนแผ่นดินให้แก่เรา เพราะฉะนั้นท่านทั้งหลายจงไปสั่งสอนนานาชาติให้มาเป็นศิษย์ของเรา ทำพิธีล้างบาปให้เขา เดชะพระนามพระบิดา พระบุตร และพระจิต จงสอนเขาให้ปฏิบัติตามคำสั่งทุกข้อที่เราให้แก่ท่าน แล้วจงรู้เถิดว่าเราอยู่กับท่านทุกวันตลอดไปตราบจนสิ้นพิภพ”

ลูกา **24:50-53**

การเสด็จสู่สวรรค์

พระองค์ทรงนำบรรดาศิษย์ออกไปใกล้หมู่บ้านเบธานี ทรงยกพระหัตถ์ขึ้นอวยพระพร และขณะที่ทรงอวยพระพรนั้น พระองค์ทรงแยกไปจากเขาและทรงถูกนำขึ้นสู่สวรรค์ บรรดาศิษย์กราบนมัสการพระองค์ แล้วกลับไปกรุงเยรูซาเล็มด้วยความยินดียิ่ง เขาอยู่ในพระวิหารตลอดเวลา ถวายพระพรแด่พระเจ้า

ทำความเข้าใจกับพระวาจา

พยายามเข้าใจข้อความที่พระเยซูเจ้าทรงอำลาศิษย์ของพระองค์ในพระวรสารและพิจารณาว่าข้อความเหล่านี้จะช่วยเราให้เข้าร่วมในภาคปิดพิธีของมิสซาอย่างตั้งใจมากขึ้นได้อย่างไร

บุคคลที่ไม่มีความเชื่อคนหนึ่งเคยกล่าวแก่คริสตชนคนหนึ่งว่า “ถ้าผมสามารถเชื่อได้เหมือนกับที่คุณเชื่อ ว่าพระเจ้าประทับอยู่บนพระแท่นนั้นจริง ผมคิดว่าผมคงทรุดลงคุกเข่า และคุกเข่าอยู่อย่างนั้นตลอดกาล” แม้ว่าเราไม่ต้องคุกเข่าอยู่ที่หน้าพระแท่นตลอดไป เพราะพระเจ้าทรงมอบหมายความรับผิดชอบให้เราไปปฏิบัติในโลก แต่เราก็สามารถปรับจิตใจของเราให้คิดถึงการประทับอยู่ของพระคริสตเจ้าในศีลมหาสนิทเสมอได้ เราสามารถซึมซาบกับความรู้สึกว่าพระเจ้าประทับอยู่ในหัวใจของเราขณะที่เราทำงาน เดินทาง และดูแลครอบครัวของเรา ศีลมหาสนิทไม่ได้เป็นเพียงพระพรที่พระเจ้าประทานให้เราแต่ละคน แต่ยังเป็นความรับผิดชอบที่เรามีต่อโลกรอบตัวเราอีกด้วย

ในพระวรสารแต่ละฉบับ เมื่อพระเยซูเจ้าทรงเริ่มต้นพันธกิจเทศน์สอนของพระองค์ พระองค์ทรงเรียกศิษย์ของพระองค์มาอยู่รวมกัน เขาฟังคำสั่งสอนของพระองค์ ช่วยพระองค์เทศน์สอนประชาชน และเป็นประจักษ์พยานถึงการสิ้นพระชนม์และการกลับคืนพระชนมชีพของพระองค์ ขณะที่พันธกิจเทศน์สอนของพระองค์สิ้นสุดลง พระเยซูเจ้าทรงส่งศิษย์ของพระองค์ออกไปปฏิบัติพันธกิจของเขาในโลก การเสด็จจากไปของพระเยซูเจ้าเมื่อจบพระวรสารไม่ใช่การอำลาแต่เป็นจุดเริ่มต้นใหม่ ในตอนจบของพระวรสารของมัทธิว พระเยซูเจ้าทรงส่งศิษย์ของพระองค์ออกไปประกาศข่าวดี ทำพิธีล้างบาป และเทศน์สอน โดยให้รู้ตัวว่าพระองค์ประทับอยู่กับเขาเสมอ พระวรสารของลูกาจบลงโดยพระเยซูเจ้าทรงอวยพรศิษย์ของพระองค์และเสด็จไปจากเขา แต่พวกเขารอคอยการเสด็จมาของพระจิตเจ้าด้วยจิตใจที่ชื่นชมยินดีอย่างยิ่ง พระจิตเจ้าจะทรงเป็นแรงบันดาลใจให้เขาออกจากกรุงเยรูซาเล็มไปจนถึงสุดปลายแผ่นดิน

การเคลื่อนไหวสองอย่างที่เกิดขึ้นที่จุดเริ่มต้นและจุดสิ้นสุดของการปฏิบัติพันธกิจของพระเยซูเจ้าในพระวรสารกลายเป็นภาคเริ่มพิธีและภาคปิดพิธีมิสซา เมื่อพิธีบูชาขอบพระคุณเริ่มต้น เรามาชุมนุมกันเพื่อฟังพระวาจาของพระเจ้า ขอบพระคุณ และสรรเสริญพระองค์ผ่านธรรมล้ำลึกปัสกาของพระคริสตเจ้า และเมื่อจบพิธีกรรม เราถูกส่งออกไป หลังจากได้พบองค์พระผู้เป็นเจ้าของเราในศีลมหาสนิท และให้พระองค์ทรงเปลี่ยนจิตใจของเราแล้ว เราย่อมไม่ต้องการมีชีวิตเพื่อตัวเราเองอีกต่อไป แต่ต้องการอยู่เพื่อพระองค์ และโลกรอบตัวเรากลายเป็นสนามงานธรรมทูตของเรา การนมัสการพระเจ้าของเราในพิธีมิสซาเป็นการนมัสการ การยอมรับพระประสงค์ และการขอบพระคุณ และยังเป็นการยอมรับกระแสเรียกเป็นศิษย์พระคริสต์ด้วยความรักอีกด้วย ด้วยเหตุนี้ พิธีบูชาขอบพระคุณทุกครั้งจึงจบลงด้วยการมอบหมายพันธกิจ กล่าวคือ เราถูกส่งออกไป เราได้รับมอบหมายพันธกิจให้แบ่งปันขุมทรัพย์ที่เราค้นพบกับทุกคนที่เราพบ

พิธีมิสซาจบลงด้วยการอวยพรของพระสงฆ์ และคำท้าทายให้เราออกไปและปฏิบัติสิ่งที่เราเฉลิมฉลอง ชุมชนที่มาชุมนุมกันในพิธีบูชาขอบพระคุณ กลายเป็นชุมชนที่กระจายตัวออกไป ถูกส่งออกไปเพื่อค้นพบพระคริสตเจ้าในโลก และทำให้การประทับอยู่ของพระเจ้าปรากฎให้เห็นได้ชัดเจนมากขึ้น แม้ว่าการถวายบูชาขอบพระคุณของเราจบลงแล้ว แต่การนมัสการของเรายังไม่จบ เราออกไปเพื่อดำเนินชีวิตตามธรรมล้ำลึกที่เราเพิ่งจะเฉลิมฉลอง ผ่านทางชีวิตปกติธรรมดาของเราในบ้าน และในโลก

คำว่า “มิสซา”(Mass) แท้จริงแล้วมาจากคำสั่งส่งตัวออกไปในภาษาละตินโบราณว่า lte missa est ถ้าแปลตามตัวอักษร มิสซา(Mass) แปลว่าการส่งออกไป แต่การใช้คำนี้ในพิธีกรรมของคริสตศาสนาหมายถึง “พันธกิจ” (mission) ประโยคสุดท้ายของพิธีบูชาขอบพระคุณแสดงออกอย่างชัดเจนว่าพระศาสนจักรมีพันธกิจที่ต้องปฏิบัติ เมื่อสิ้นสุดมิสซาทุกครั้ง เราถูกส่งออกไปและได้รับมอบหมายพันธกิจ ถ้อยคำเหล่านี้ช่วยให้เราเข้าใจความสัมพันธ์ระหว่างพิธีมิสซาที่เราเพิ่งจะเฉลิมฉลองและพันธกิจของคริสตชนในโลก เราถูกส่งออกไปพร้อมกับพันธกิจให้ดำเนินชีวิตตามคำท้าทายของพระวร-สารตามวิถีทางอันหลากหลายตามแต่พระเจ้าจะทรงเรียกเรา

เพื่อเน้นถึงมิติของพันธกิจในพิธีบูชาขอบพระคุณ พิธีมิสซาจารีตโรมันจึงเพิ่มข้อความส่งออกไปอีกสามแบบ ข้อความที่เลือกใช้ได้ทั้งสี่แบบนี้แปลได้ความดังนี้ “พิธีสิ้นสุดแล้ว จงไปเถิด” “จงไป และประกาศพระวรสารขององค์พระผู้เป็นเจ้าเถิด” “จงไปในสันติสุขเถิด” แต่ละแบบเน้นความจริงว่าพิธีมิสซาไม่เพียงสิ้นสุดลงแล้ว แต่เราต้องออกไป และยอมให้ธรรมล้ำลึกที่เราเฉลิมฉลองนี้หยั่งรากลงในชีวิตประจำวันของเรา

ความเชื่อในศีลมหาสนิท ซึ่งเรารื้อฟื้นขึ้นมาใหม่นี้ จะช่วยเราให้มองเห็นว่าพิธีกรรมนี้เป็นโรงเรียนสอนความรักที่ไม่เห็นแก่ตัว ด้วยวิสัยทัศน์ในการดำเนินชีวิตที่เราได้รับจากการถวายบูชาขอบพระคุณ และเพื่อถวายบูชาขอบพระคุณ เราจะมองเห็นได้ว่าชีวิตของเราสัมพันธ์อย่างไรกับแผนการของพระเจ้าสำหรับโลก และเราจะดำเนินชีวิตเพื่อตอบสนองความปรารถนาของพระเจ้าที่ทรงต้องการให้มนุษย์ทุกคนได้รับความรอดพ้นและรับรู้ความจริง พันธกิจของเราคือการยืนยันถึงพระเยซูคริสตเจ้า เผยแผ่คำสั่งสอนของพระองค์และต่อสู้กับทุกสิ่งที่ละเมิดต่อความศักดิ์สิทธิ์ของพระเจ้าและความยุติธรรมในโลก เมื่อเรามองว่าชีวิตของเราคือการถวายบูชาขอบพระคุณ งานในชีวิตของเราจึงเป็นส่วนหนึ่งของแผนการไถ่กู้ของพระเจ้า ซึ่งในแผนการนี้ พระคริสตเจ้ายังทรงทำให้ทุกสิ่งทุกอย่างคืนดีกับพระเจ้าต่อไป จนถึงวันที่ทุกคนทั้งในสวรรค์และบนแผ่นดินจะย่อเข่าลงนมัสการพระเจ้า

ตามวิสัยทัศน์ที่ชาวคาทอลิกมองประวัติศาสตร์ แผนการของพระเจ้าในการประทานความรอดพ้นจะจบลงด้วยพิธีกรรมระดับจักรวาล ซึ่งสรรพสิ่งจะสรรเสริญและถวายพระสิริรุ่งโรจน์ของพระเจ้า ผู้ทรงเป็นพระผู้สร้างสรรพสิ่ง ทุกครั้งที่เราเฉลิมฉลองพิธีกรรมบนโลก เราได้ชิมรสชาติของความสำเร็จสมบูรณ์ของประวัติศาสตร์ เราแต่ละคนต้องทำงานส่วนของเราเพื่อช่วยให้แผนการอันเปี่ยมด้วยความรักของพระเจ้าสำเร็จไป กล่าวคือ สรรพสิ่งจะนมัสการและถวายบูชาเพื่อสรรเสริญพระองค์ ความจริงข้อนี้ควรเปลี่ยนแปลงวิถีทางที่เรานมัสการพระเจ้า และควรโน้มน้าวจิตใจของเราให้พยายามทำให้พิธีกรรมต่างๆ งดงาม และแสดงออกถึงความเคารพ ให้เราพยายามเจริญชีวิตเป็นเครื่องบูชาฝ่ายจิตถวายแด่พระเจ้า และให้เราสำนึกในพระคุณของพระเจ้าที่ทรงประทานเอกสิทธิ์ให้เราเป็นส่วนหนึ่งของแผนการประทานความรอดพ้นแก่โลก

**Meditatio (**พระวาจาช่วยฉันพิจารณาตนเอง**)**

ไตร่ตรองถ้อยคำ และการกระทำในช่วงท้ายของพิธีกรรม ด้วยความเข้าใจที่เราได้รับจากชีวิตของพระคริสตเจ้า และพันธกิจที่พระองค์ประทานแก่เรา

๐ พระเยซูคริสตเจ้าทรงกลับคืนพระชนมชีพจากบรรดาผู้ตายใน “วันต้นสัปดาห์” ด้วยเหตุนี้คริสตชนจึงถือว่าวันอาทิตย์เป็น “วันปัสกาประจำสัปดาห์” หรือเป็น “วันขององค์พระผู้เป็นเจ้า” วัฒนธรรมทางโลกของเราส่งผลกระทบต่อการถวายบูชาขอบพระคุณของเรา จนเราไม่คิดอีกต่อไปว่าวันอาทิตย์เป็นวันแรกของสัปดาห์ แต่มองว่าเป็นวันสุดท้ายของสัปดาห์ หรือ “วันสุดสัปดาห์” จะเป็นอย่างไร ถ้าเรามองว่าพิธีมิสซาเป็นการถวายบูชาฝ่ายจิต ที่เรากระทำเมื่อเราเริ่มต้นแต่ละสัปดาห์ แทนที่จะเป็นบางสิ่งที่เรา “สอดแทรก” เข้าไปในกิจกรรมยามว่างของเรา มุมมองเช่นนี้จะมีผลอย่างไรต่อวิธีการที่ข้าพเจ้าปฏิบัติคารวกิจถวายพระเจ้า และวิธีการที่ข้าพเจ้าเจริญชีวิตตามความเชื่อของข้าพเจ้าในโลก

๐ กฎระเบียบทั่วไป เกี่ยวกับการประกอบพิธีมิสซาตามจารีตโรมัน ระบุว่าถ้ามีความจำเป็นต้องประกาศข้อความใดๆ ให้ประกาศสั้นๆ เมื่อเริ่มต้นภาคปิดพิธี ทำไมจึงถือว่าเหมาะสมที่จะประกาศข้อความเกี่ยวกับกิจกรรมของเขตวัดและชุมชนในเวลานี้ แทนที่จะประกาศในตอนต้น หรือตอนกลางพิธีมิสซา

๐ การปรับปรุงพิธีกรรมเป็นงานที่พระศาสนจักรกระทำมาตลอดทุกยุคทุกสมัย บางครั้งก็เปลี่ยนโครงสร้างพิธีกรรม แต่การปรับปรุงจะเกี่ยวข้องกับการฟื้นฟูจิตใจ และความคิดของประชากรของพระเจ้าเสมอไป การศึกษาพระคัมภีร์นี้ทำให้ความเข้าใจของข้าพเจ้าเปลี่ยนไปอย่างไร

**Oratio (**ภาวนาต่อพระเจ้าเพื่อตอบสนองพระวาจาในพระคัมภีร์ที่กำลังพูดกับท่าน**)**

ให้ตอบสนองต่อการฟัง ความเข้าใจ และการไตร่ตรองของท่านด้วยการภาวนา

๐ ข้าแต่พระเจ้า พระองค์ทรงส่งเราออกจากพิธีกรรมให้ไปประกาศข่าวดีของพระคริสตเจ้า และให้ถวายพระเกียรติแด่พระองค์ด้วยการเจริญชีวิตของเรา โปรดทรงช่วยเราให้เจริญขีวิตตามธรรมล้ำลึกที่เราเฉลิมฉลองนี้ เพื่อเราจะสามารถขอบพระคุณพระองค์ในทุกสิ่งที่เรากระทำ โปรดประทานสันติสุขของพระองค์แก่เรา ขณะที่เรารอคอยงานเลี้ยงในพระอาณาจักรของพระองค์ ในยุคสมัยที่จะมาถึงเทอญ

**Contemplatio (**อยู่กับพระวาจา**)**

พระเยซูเจ้าเสด็จเข้ามาใกล้ ตรัสแก่เขาเหล่านั้นว่า “พระเจ้าทรงมอบอำนาจอาชญาสิทธิ์ทั้งหมดในสวรรค์และบนแผ่นดินให้แก่เรา เพราะฉะนั้นท่านทั้งหลายจงไปสั่งสอนนานาชาติให้มาเป็นศิษย์ของเรา ทำพิธีล้างบาปให้เขา เดชะพระนามพระบิดา พระบุตร และพระจิต จงสอนเขาให้ปฏิบัติตามคำสั่งทุกข้อที่เราให้แก่ท่าน แล้วจงรู้เถิดว่าเราอยู่กับท่านทุกวันตลอดไปตราบจนสิ้นพิภพ” (มัทธิว 28:18-20)

**Communicatio (**นำพระวาจาไปปฏิบัติ**)**

พิจารณาว่าท่านปรารถนาจะตอบสนองอย่างไรต่อการศึกษาเกี่ยวกับพิธีมิสซาจากพระคัมภีร์

๐ข้าพเจ้าตระหนักได้อย่างไรว่าพิธีบูชาขอบพระคุณเป็นศูนย์กลางของแผนการประทานความรอดพ้นของพระเจ้าการคิดว่าชีวิตของข้าพเจ้าคือการถวายบูชาขอบพระคุณช่วยข้าพเจ้าอย่างไรให้ปฏิบัติหน้าที่ความรับผิดชอบของข้าพเจ้าในพันธกิจของพระศาสนจักรในโลก

**@@@@@@@@@**